Жәабран 22 инаркны Аԥсны иахьаҵанакуа аиҳабыратә классқәа рҵаҩцәа рҵараҵара хацдыркит. Мчыбжьык аԥхьа ахәыҷбаҳчақәеи аиҵбыратә классқәеи ҭыҵхьан. Ашколқәа рҿы имҩаԥырго аусурақәа, ахәыҷқәеи арҵаҩцәеи акоронавирустә инфекциа ишацәыхьчатәу Sputnik аматериал аҿы.
Бадраҟ Аҩӡба, Sputnik
Жәабран 3 рзы Аԥсны ахада имҩаԥигаз инарҭбаау аилацәажәараҿы Аԥсны аҵара аминистр Инал Габлиа иҳәеит аҵаратә процесс етап-етапла ишхацыркхо, аԥхьа ишаадыртуа ахәыҷбаҳчақәа, рыклассқәа ишырзыхынҳәуа аиҵбацәа, нас – аепидемиологиатә ҭагылазаашьа маншәалахар, 5 – 11 аклассқәагьы ашколқәа рахь ишнеиуа.
"Аԥсны ахада иусдҵеи аҵара аминистр идҵеи инарықәыршәаны аҵаратә процесс ахыртра етап-етапла еихшан. Ииасыз амчыбжь азы аиҵбыратә классқәа рҵара иалагеит. Жәабран 22 рзы ашколқәа ирзыхынҳәит аиҳабыратә классқәагьы", - аанацҳауеит Аԥсны Аҵареи абызшәатә политикеи рминистрра апресс-маҵзура.
Ииасыз амчыбжь азы арҵаҩцәеи аҵаҩцәеи рыбжьара аӡәгьы ачымазараҿкы идбаламызт ҳәа аанацҳауеит аминистрра.
"Жәабран 15 рзы аиҵбацәа аҵара иазыхынҳәит. Ихынҳәыз рхыԥхьаӡара 90% инаӡоит. Ииасыз амчыбжь азы арҵаҩцәеи аҵаҩцәеи рыбжьара аӡәгьы ачымазараҿкы идбаламызт. Убри инадҳәаланы аиҳабыратә классқәагьы аҵаратә процесс иазыгьыжьит", - рҳәеит апресс-маҵзураҿы.
Иара убасгьы иазгәаҭан аминистрра аҟазауаа атәыла араионқәа зегьы рҿы ашколқәа ршәарҭадара ишашьклаԥшуа.
"Аклассқәа рҿы ҩеижәаҩык иреиҳамзароуп аҵаҩцәа, ашәарҭадаратә нормақәа ирықәныҟәозароуп. Аҵара иалагаанӡа ашколқәа ирызшан асанитартә хархәагақәа. Ашколқәа абри аганахь ала еиқәшәоуп", - азгәарҭеит аминистрраҿы.
Аҵаратә процесс алагара иазыԥшын атәыла зегьы аҿы. Қьаазым Агрба ихьӡ зху Џьырхәатәи ашкол аҵаҩцәа ашкол ахь иныҟәалоит мчыбжьык ахь хәынтә. Убри аан аурокқәа рхыԥхьаӡара иацҵоуп – аиҳабыратә классқәа рҿы 7-7 урок ҟалалоит, аиҵбыратәқәа рҿы – 5-5.
"Аурокқәа рхыԥхьаӡара иацаҳҵеит апрограмма ахьӡаразы. Аҵаҩцәеи арҵаҩцәеи зегьы хынҳәит. Ҳақәгәыӷуеит иҟоу аамҭала апрограмма ҳахьӡап ҳәа. Ашкол аҿы 57-ҩык ахәыҷқәа аҵара рҵоит", - лҳәоит ашкол адиректор Дифа Габниаԥҳа.
Лара еиҭалҳәеит аурокқәа ирылагаанӡа ахәыҷқәа ршоура шгәарҭо, ииасыз амчыбжь аҩныҵҟа аӡәгьы авирус аҟазшьа шидбаламыз.
Акоронавирус аламырҵәаразы аԥкрақәа еиҳа ирԥсыҽны хәажәкыра 10 рҟынӡа рыҿҳәара ацҵаразы аусԥҟа инапы аҵаиҩит атәыла ахада Аслан Бжьаниа Акоординациатә штаб 2021 шықәса жәабран 9 азтәи аӡбара шьаҭас иҟаҵаны. 2021 шықәса жәабран 15 инаркны азин ыҟоуп ахәыҷбаҳчақәеи алагарҭатә классқәеи (1-4 аклассқәа) русура алагара.
Жәабран 15 инаркны акультуратә усҳәарҭақәа: атеатрқәа, амузеиқәа, абиблиотекақәа, акультуратә центрқәа, акультура аханқәа, аконцерттәи ацәыргақәҵатәи залқәа русура азин ҟаҵоуп, асанитар-гигиенатә нормақәеи аԥҟарақәеи ирықәныҟәаны.
Иара убас шәаԥхьар ҟалоит:
Армазанԥҳа адистанциатә ҵаразы: ихәарҭоуп, аха ашколқәа раатра ҳазыԥшын
Аҳәԥҳа галтәи ашколқәа русуразы: ашәахьа инаркны асабшанӡа аҵара ҳҵалоит
Сарсаниаԥҳа: ҳашколқәа русура ахацыркра ныҳәак иаҳзаҩызоуп
АҞӘА, хәажәкыра 1 – Sputnik, Бадраҟ Аҩӡба. Аԥсны ахада Аслан Бжьаниа идикылеит Аԥсны ацхырааразы иааны иҟаз Урыстәыла Атәылахьчара аминистрра иатәу хырхарҭарацәалатәи амобилтә госпиталь аҳақьым хада Абдулмеджид Магомедови ихаҭыԥуаҩ Ренат Курбанови.
Аслан Бжьаниа Урыстәыла АА амобилтә хырхарҭарацәалатәи агоспиталь амедусзуҩцәа гәык-ԥсык ала русураз, рыцхыраараз ҭабуп ҳәа реиҳәеит.
Агоспиталь аиҳаб иакәзар, уи аҭакс ҭабуп ҳәа ахиҳәааит аҳақьымцәа русуразы ирзыҟаҵаз аиҿкаара. Ахада агоспиталь аиҳабы ианеишьеит аҳаҭыртә шәҟәыбӷьыц, агәаларшәагатә ҳамҭақәа.
Амобилтә медицинатә еилазаара иалоуп 112-ҩык аррамаҵурауааи иҷыдоу арратә техника 30 цыреи. Ари агоспиталь 100 иара-ҭыԥк амоуп, аха иаҭаххар, 150-ҩык рҟынӡа акоронавирус змоу апациентцәа аднакылар алшо иҟан.
Урыстәылатәи амобилтә госпиталь Аԥсныҟа идәықәҵан Ставропольтәи атәылаҿацә аҟынтәи жьҭаара 17 рзы акоронавирустә инфекциа COVID-19 змоу апациентцәа рыхәышәтәраҿы ацхыраара аҟаҵаразы. Агоспиталь асасааирҭа "Аиҭар" аҵакыраҿы идыргылеит жьҭаара 19 рзы, адырҩаҽны аусурагьы иалагеит.
Уи аахыс ара ахәышәтәра иахысхьеит 500-ҩык ареспублика ауааԥсыра. Иахьазы агоспиталь иҭоуп 20-ҩык.
Иарбоу аамҭа иалагӡаны амбулатор-консультациатә цхыраара рыҭан хнызқьҩык инареиҳаны Аԥсны ауааԥсыра, имҩаԥган алабораториаҿ 5195 ПЦР тест.
Иара убас шәаԥхьар ҟалоит:
Двинианин амобилтә госпиталь амедусзуҩцәа аҳаҭыртә шәҟәқәа риҭеит
АҞӘА, хәажәкыра 1 - Sputnik. Шә-тоннак рҟынӡа амимоза Аԥснынтә Урыстәылаҟа иаларгалахьеит жәабранмза иалагӡаны ҳәа аанацҳауеит "Вести-Сочи".
Иааиуа амшқәа рзы иазԥхьагәаҭоуп даҽа шә-тоннак аекспорт. Анаплакыҩцәа 200 тонна рекспорт азы адокументқәа азырхианы инарышьҭхьеит.
Аиҳарак ашәҭ аҭира хәажәкырамза иақәшәоит. Урыстәылаҟа коммерциатә хықәкала ашәҭ алагалараан ашәҟәы иҭагалатәуп. Закәаншьаҭада аиагараан ахараԥса ддыршәоит. 15 ҿаҳәара еиҳаны аҳәаа иахызго ртауар ашәҟәы иҭаргалароуп.
Амимоза аҳәаа ахыгаразы Ахәаахәҭра-ааглыхратә палатаҟынтә асертификати афито-санитартә хылаԥшра асертификати аҭахуп.
Шәачатәи аҳазалхыҩцәа административтә зинеилагара ҳәа жәаа-уск хацдыркхьеит, иаԥырҟәҟәаан тоннаки бжаки аҟынӡа амимоза закәаншьаҭада аҳәаа ахыгара.
Иара убас шәаԥхьар ҟалоит:
Амимозаз аҵарҭышагара зҭахыз аинспекторцәа рганахьала ашьаус хацыркуп